Diari Oficial de la Generalitat Valenciana


Sumari del DOGV 4426, del 27-01-2003 (2003/235)

RESOLUCIÓ de 16 de desembre de 2002, de la Secretaria General de la Conselleria de Justícia i Administracions Públiques, per la qual es resol inscriure l'adaptació a la Llei Autonòmica de Col·legis i Consells Professionals, del Col·legi Oficial de d'Agents de la Propietat Immobiliària de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4426

Data del DOGV
:   27-01-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/235


Data del document
:   16-12-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * València
    * col·legi professional
    * reglament intern
    * empresa immobiliària
    * legislació

RESOLUCIÓ de 16 de desembre de 2002, de la Secretaria General de la Conselleria de Justícia i Administracions Públiques, per la qual es resol inscriure l'adaptació a la Llei Autonòmica de Col·legis i Consells Professionals, del Col·legi Oficial de d'Agents de la Propietat Immobiliària de València. [2003/235]
  
Vist l'expedient d'adaptació estatutària instruït a instància del senyor Víctor Giner Sánchez, en representació de l'Il·lustre Col·legi Oficial de d'Agents de la Propietat Immobiliària de València, inscrit amb el número 4 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer
  
Que el senyor Víctor Giner Sánchez, en representació de l'esmentat Col·legi, va presentar el 25 de febrer de 2002 els Estatuts aprovats per la Junta General Extraordinària, celebrada el dia 19 de desembre de 2001, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que, en exercici del control de legalitat establit per l'article 11 de l'esmentada llei autonòmica es va revisar el text estatutari, i es va indicar la conveniència de rectificar determinats punts d'estos, com també la necessitat d'aportar documentació complementària, requeriment que ha sigut complimentat en data 14 d'octubre de 2002.
  
Tercer
  
El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i les formalitats previstos en dit article i en els mateixos Estatuts del Col·legi.
  
Tercer
  
L'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999 de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i el Decret 112/2000, de 18 de juliol, que modifica el Decret 91/1999, en relació amb el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics, i la resta de disposicions complementàries, resolc:
  
Inscriure l'adaptació dels Estatuts de l'Il·lustre Col·legi Oficial d'Agents de la Propietat Immobiliària de València.
  
Contra esta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 16 de desembre de 2002.- La secretaria general: Carmen Galipienso Calatayud.
  
Estatuts propis del Col·legi Oficial d'Agents de la Propietat Immobiliària de València
  
PREÀMBUL
  
La Llei 6/1997, de 4 de desembre, de Consells i Col·legis Professionals de la Comunitat Valenciana, promulgada en desenvolupament de l'apartat 22 de l'article 31 de l'Estatut d'Autonomia de la Comunitat Valenciana, conferix a la matèria en qüestió un nou àmbit de desenvolupament i suposa, alhora, una exigència per als col·legis professionals que exercixen la seua funció dins de l'àmbit geogràfic de la nostra Comunitat, d'adequació a la normativa que ens és pròpia.
  
Amb data 23 de febrer de 1999, mitjançant el Decret 29/1999, del Govern Valencià, s'aprova la constitució del Consell Valencià de Col·legis Oficials d'Agents de la Propietat Immobiliària i es disposa la seua inscripció en el Registre de Col·legis Professionals i de Consells Valencians de Col·legis Professionals
  
Es feia per tant imprescindible aprovar, amb adequació als temps actuals, uns estatuts que regiren el Col·legi a la província de València i que contemplaren totes aquelles novetats legislatives i canvis socials que s'han produït en els últims temps.
  
Els presents Estatuts preveuen tots els requisits que són exigits per la normativa sobre la matèria i regulen el funcionament del Col·legi en totes les seues institucions, així com els drets i deures dels col·legiats, i totes les circumstàncies que són rellevants en la vida col·legial.
  
Títol I
  
Naturalesa jurídica i funcions del col·legi
  
Article 1. Naturalesa jurídica
  
1. El Col·legi Oficial d'Agents de la Propietat Immobiliària de València és una corporació de dret públic, amb personalitat jurídica pròpia i amb capacitat plena per a complir les seues finalitats, que es regix, en harmonia amb els Estatuts Generals de la Professió, aprovats pel Decret 3248/69, de 4 de desembre, per la Llei 6/97 de Consells i Col·legis Professionals de la Generalitat Valenciana, per les seues normes de desenvolupament i, en allò que resulte d'aplicació, per la Llei de Col·legis Professionals, de 12 de febrer de 1974.
  
El Col·legi es constituïx amb estructura interna democràtica, independent de l'administració de què no forma part, sense perjudici de les relacions de dret públic que amb esta legalment li corresponguen.
  
2. El Col·legi Oficial d'Agents de la Propietat Immobiliària de València té personalitat jurídica pròpia i plena capacitat d'obrar en compliment de les seues finalitats, i per tant, pot adquirir, alienar, posseir, reivindicar, gravar, o portar a terme qualsevol tipus de lícita activitat, mitjançant els negocis jurídics que corresponguen, respecte tota classe de béns i drets, i pot celebrar contractes, obligar-se, exercitar accions i interposar recursos en tota classe de vies i jurisdiccions.
  
3. Les competències del Col·legi i les seues activitats no limiten cap activitat sindical.
  
Article 2. Relacions amb l'administració
  
El Col·legi Oficial d'Agents de la Propietat Immobiliària de València i la seua província es relacionarà amb els òrgans de la Generalitat Valenciana a través de la Conselleria d'Obres Públiques i Transports, o amb aquell òrgan que per via reglamentària determine el Govern Valencià; així com amb la Conselleria de Presidència, i la de Justícia i Administracions Públiques pel que fa al caràcter institucional hi inherent.
  
Article 3. Àmbit territorial
  
L'àmbit territorial és el de la província de València i la seu es troba al carrer de Sant Vicent Màrtir núm. 60 €pta.1a, de València; sense perjudici que puguen funcionar delegacions en altres localitats de la província.
  
Article 4. Finalitats
  
1. Són fins essencials del Col·legi
  
a) L'ordenació de la professió, dins del marc legal respectiu i en l'àmbit de la seua competència, en benefici tant de la societat a què servix com dels interessos generals que li són propis.
  
b) Vigilar l'exercici de la professió i facilitar el coneixement i compliment de tota classe de disposicions legals que l'afecten i fer complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals realitzades pels seus col·legiats i promoure la seua formació i perfeccionament.
  
c) La defensa dels interessos professionals dels col·legiats i la representació exclusiva de l'exercici de la professió com a agent de la propietat immobiliària.
  
2. Per al compliment de les seues finalitats essencials, són funcions pròpies del Col·legi les següents:
  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte dels drets dels particulars que contracten els seus servicis, i exercir la potestat disciplinària en l'orde professional i col·legial.
  
b) Procurar l'harmonia i col·laboració entre els col·legiats, i impedir la competència deslleial entre ells.
  
c) Exercir les accions que les lleis establisquen en cada cas per a evitar l'intrusisme, sense perjudici de les actuacions d'inspecció o sanció a què estan obligades les administracions públiques.
  
d) Intervindre en els procediments d'arbitratge, en aquells conflictes que per motius professionals se susciten entre col·legiats o en què siga designat el Col·legi per a administrar l'arbitratge, conforme l'article 10.a) de la Llei 36/ 1988, de 5 de desembre.
  
e) Sempre que no vulnere la competència, encarregar-se del cobrament de les percepcions, remuneracions i honoraris professionals, quan el col·legiat ho sol·licite lliurement i de forma expressa.
  
f) Visar els treballs professionals dels col·legiats i acreditar la seua autoria i pertinença al Col·legi.
  
g) Organitzar cursos de formació i perfeccionament per als col·legiats, i els seus col·laboradors o personal, l'assistència dels quals serà facultativa; així com organitzar activitats i servicis comuns per als col·legiats, de caràcter professional, cultural i anàlegs, sense perjudici de les competències de les administracions públiques sobre les distintes matèries.
  
h) Exercir en l'àmbit propi la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
i) Participar en els òrgans consultius de l'administració en la matèria de la seua competència, quan aquella ho requerisca o resulte de les disposicions sobre cada matèria.
  
j) Exercir totes les funcions que li siguen encomanades per les administracions valencianes i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats anàlogues relacionades amb les seues finalitats.
  
k) Col·laborar amb les universitats en l'elaboració dels plans d'estudi, sense menyscapte del principi d'autonomia universitària, i preparar la informació necessària per a facilitar l'accés a la vida professional dels nous col·legiats.
  
l) Aprovar els seus pressuposts, així com regular i fixar les quotes dels col·legiats.
  
m) Facilitar als tribunals i a l'administració, conforme a les lleis, la relació de col·legiats que pogueren ser requerits per a intervindre com a perits en assumptes judicials o expedients administratius; així com emetre informes i dictàmens a requeriment de l'autoritat judicial.
  
n) Establir honoraris, que en tot cas tindran un mer caràcter orientatiu, sense perjudici de la lliure competència.
  
o) Emetre informes o dictàmens de caràcter no vinculant, en procediments judicials o administratius en què se susciten qüestions relatives als honoraris professionals.
  
p) Aprovar els seus estatuts i reglaments de règim interior.
  
q) Evacuar els informes que siguen preceptius sobre els projectes de normes que afecten la professió, elaborades pel Govern Valencià.
  
r) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc legal vigent.
  
3. El Col·legi podrà exercir funcions pròpies de l'administració Pública, quan així ho dispose la normativa aplicable, o mitjançant Acord o conveni amb l'administració competent.
  
Títol II
  
Dels membres del col·legi
  
Capítol I
  
Article 5. Membres del Col·legi
  
El Col·legi Oficial d'Agents de la Propietat Immobiliària de València agrupa els ciutadans espanyols i estrangers que ostenten la condició d'agent de la propietat immobiliària.
  
Per a accedir a la condició de col·legiat haurà d'acreditar-se estar en possessió d'algun dels requisits següents:
  
a) Haver obtingut el títol d'agent de la propietat immobiliària, mitjançant les proves selectives convocades a l'efecte pel Ministeri de Foment, segons el Decret 3248/69, de 4 de desembre.
  
b) Estar en possessió dels títols i superar les proves que s'establixen en els articles 12 i 13 dels presents Estatuts, si és procedent.
  
Article 6
  
La incorporació al Col·legi Oficial d'Agents de la Propietat Immobiliària no és obligatòria per a l'exercici de la intermediació immobiliària, en els termes assenyalats en l'article 3 del Reial Decret Llei 4/2000, de 23 de juny.
  
Article 7. Col·legiació
  
1. Per a obtindre la col·legiació, a més de demostrar els requisits establits en l'article 5, caldrà abonar la quota d'inscripció que per a cada anualitat es fixe en els pressuposts del Col·legi.
  
Els col·legiats abonaran igualment una quota periòdica que s'establirà en el pressupost aprovat per a cada anualitat en la corresponent Junta General, que igualment acordarà la periodicitat del pagament.
  
Els col·legiats hauran de satisfer la quota que s'establisca com a aportació econòmica necessària respecte al Consell General i Autonòmic de la professió.
  
2. Els col·legiats podran ser ?en exercici'i ?no en exercici'i ambdues quotes seran fixades anualment en els pressuposts del Col·legi..
  
3. Tota petició d'incorporació al Col·legi haurà de formalitzar-se a la Secretaria, mitjançant instància dirigida al president.
  
4. Si la petició d'incorporació no haguera sigut resolt per la Junta de Govern en el termini màxim de tres mesos des de la seua formulació, o esmena de defectes, s'entendrà admés el peticionari, llevat que en dit període de temps se li haguera sol·licitat completar la documentació o corregir els seus defectes, sense que dit requeriment s'haja dut a terme.
  
5. Contra les resolucions denegatòries de les peticions d'incorporació cap el recurs d'alçada potestatiu davant del Consell Autonòmic Valencià, sense perjudici de la possibilitat d'interposar el corresponent recurs contenciós administratiu.
  
Article 8
  
La col·legiació podrà ser denegada:
  
a) Quan els documents presentats siguen insuficients o oferisquen dubtes respecte a la seua autenticitat.
  
b) Quan el peticionari estiga sota condemna imposada pels tribunals, la qual comporte annexa una pena accessòria d'inhabilitació per a l'exercici de la professió.
  
c) Quan es trobe suspés en l'exercici de la professió per un altre col·legi dels creats a Espanya o haja causat baixa en el mateix, com a conseqüència de sanció o falta de pagament de les quotes.
  
Article 9
  
Per a la incorporació al Col·legi es requerirà la presentació dels documents originals que acrediten els mèrits necessaris per a dita incorporació, sense perjudici del seu testimoni pel secretari de la corporació.
  
Haurà d'aportar-se, igualment, acreditació d'haver constituït la fiança col·legial corresponent i abonar la quota d'entrada, a què fa referència l'article 7.
  
El sol·licitant haurà d'acompanyar una declaració jurada de no estar sotmés en cap de les situacions que donarien lloc a la denegació de la incorporació, en la qual haurà d'expressar si el sol·licitant ha pertangut o pertany a algun altre col·legi en territori espanyol.
  
Article 10
  
1. Es perd la condició de col·legiat en qualsevol de les circumstàncies següents:
  
a) A petició pròpia, sol·licitada mitjançant escrit presentat en la Secretaria del Col·legi. Esta petició no eximirà el col·legiat de les obligacions contretes amb anterioritat a la seua presentació.
  
b) Per pena d'inhabilitació per a l'exercici professional, mitjançant sentència ferma judicial.
  
c) Com a conseqüència de sanció imposada després del corresponent expedient disciplinari.
  
d) Per mort
  
e) Per impagament de les càrregues col·legials de contingut econòmic
  
2. La Junta de Govern informarà de forma periòdica tots els col·legiats del moviment col·legial.
  
3. En els casos previstos en les lletres a), b) i c), els efectes econòmics de la baixa es produiran a partir de la quota col·legial següent a la data a què la baixa es referix.
  
Article 11. Reincorporació
  
L'agent de la propietat immobiliària, que havent causat baixa en el col·legi desitge incorporar-se a este de nou, haurà d'atindre's al que disposen els articles anteriors. Quan el motiu de la baixa haja sigut la falta de pagament de la quota col·legial o d'altres aportacions establides legalment, el sol·licitant haurà de satisfer el deute pendent, actualitzat amb els interessos legals a la data de la sol·licitud.
  
Capítol II
  
Article 12
  
Als efectes del que establix l'article 5.b) dels presents Estatuts, podran igualment gaudir de la condició de col·legiat:
  
a) Els titulats universitaris de grau mitjà o superior, o titulació equivalent, que superen un curs específic sobre les matèries que afecten la professió, homologat pel Col·legi Oficial d'Agents de la Propietat Immobiliària de València.
  
b) Els qui estiguen en possessió d'un títol en rang de llicenciatura o diplomatura, en una carrera que es referisca específicament a matèries immobiliàries, prèviament homologat pel Col·legi.
  
Article 13
  
Podran incorporar-se igualment com a col·legiats tots aquells titulats universitaris en grau mitjà o superior, o amb una altra titulació equivalent, que hagen realitzat algun dels cursos homologats pel Consell General de la Professió.
  
Article 14. Drets
  
Són drets dels col·legiats:
  
a) Utilitzar els servicis que proporcione el Col·legi.
  
b) Utilitzar els anagrames, insígnies i distintius propis de la professió, que els identifique com a membres del Col·legi Oficial d'Agents de la Propietat Immobiliària de València.
  
c) Ser electors i elegibles per a formar part dels òrgans del Col·legi, els llocs del qual puguen cobrir-se per elecció, d'acord amb els requisits establits en els presents Estatuts i normes que els complementen.
  
d) Intervindre i emetre el seu vot en les juntes generals.
  
e) Obtindre informació sobre les activitats col·legials, i la situació econòmica del Col·legi.
  
f) Les altres que resulten de les normes legals i dels Estatuts.
  
Article 15. Deures dels col·legiats
  
a) Assumir i afrontar les obligacions econòmiques que es deriven de la seua condició de tal.
  
b) Contribuir a una respectuosa convivència al si del Col·legi i abstindre's de realitzar manifestacions que impliquen un deliberat desprestigi d'este.
  
c) Prestar la col·laboració necessària per a millorar els vincles amb les entitats i administracions afins.
  
d) Participar en les activitats col·legials, i procurar la millora dels servicis i la bona imatge del Col·legi cap a la societat.
  
e) Complir les normes establides en estos Estatuts i els acords vàlidament adoptats pels òrgans col·legials.
  
f) Prestar la deguda confidencialitat en les actuacions professionals que ho requerisquen.
  
g) Portar a terme les actuacions professionals amb la deguda ètica, dins dels deures deontològics propis de la professió
  
h) Tindre subscrita un assegurança de responsabilitat civil que cobrisca les incidències que poguera donar lloc a l'exercici professional, segons els mínims que anualment fixarà la Junta de Govern.
  
i) Totes aquelles que resulten de les normes legals i dels Estatuts.
  
Títol III
  
Òrgans de representació del col·legi
  
Capítol I
  
Article 16. Òrgans de representació
  
Els òrgans de representació, desenvolupament normatiu, control, govern i administració del Col·legi són: la Junta General i la Junta de Govern.
  
Capítol II
  
Article 17. Junta General
  
1) La Junta General és l'òrgan de desenvolupament normatiu i control de la gestió de la Junta de Govern. La Junta General com a òrgan suprem del Col·legi està constituïda per tots els col·legiats i adoptarà els seus acords pel principi de majoria de vots.
  
2) En les votacions que es duguen a terme en la Junta General, els col·legiats en exercici tindran dos vots, i un vot els no en exercici. Els seus acords i resolucions obliguen tots els col·legiats, inclusivament els que hagueren votat en contra, s'hagueren abstingut o es trobaren absents.
  
3) Les juntes generals podran tindre caràcter ordinari o extraordinari. En estos dos casos es convocaran sempre amb una antelació mínima de quinze dies respecte de la data de la seua celebració, i haurà de trametre's comunicació escrita a tots els col·legiats. La convocatòria inclourà la data i l'hora de la reunió, com també l'orde del dia i quantes dades d'interés es consideren necessàries per la Junta de Govern per a l'adequat desenvolupament.
  
Amb caràcter general, la Junta General, siga ordinària o extraordinària, quedarà vàlidament constituïda en primera convocatòria quan a l'hora fixada per a la seua celebració estiguen presents almenys el 25% dels col·legiats. En cas de no aconseguir-se dit percentatge, la segona convocatòria quedarà fixada mitja hora més tard de la primera, i en aquest cas quedarà vàlidament constituïda amb qualsevol que siga el nombre de col·legiats assistents.
  
Sense perjudici de la deliberació que poguera dur-se a terme, queda expressament prohibit adoptar acords respecte a assumptes que no figuren en l'orde del dia.
  
Article 18. Participació i representació en la Junta General
  
Tots els col·legiats tenen el dret d'assistir amb veu i vot a les juntes generals.
  
No podrà participar-se en la Junta General mitjançant la representació.
  
Article 19. Funcionament de la Junta General
  
Les sessions de la Junta General estaran presidides pel president del Col·legi, que estarà acompanyat pels membres de la Junta de Govern.
  
El president té la funció de moderar els debats, i concedir o retirar l'ús de la paraula i ordenar les votacions.
  
Actuarà com a secretari de la Junta General el qui ho siga del Col·legi, el qual estendrà acta amb el vist-i-plau del president, i esta serà aprovada en la Junta General immediata següent.
  
Els acords seran adoptats per majoria simple entre els vots emesos. No obstant això, s'exigirà una majoria de dos terços dels vots emesos quan es tracte de la fusió, absorció o dissolució del Col·legi.
  
Article 20. Sessions ordinàries
  
La Junta General es reunirà en sessió ordinària, almenys, dues vegades a l'any.
  
La primera d'estes abans del 31 de març, en l'orde del dia del qual s'inclourà la discussió i balanç de l'exercici anterior, així com la memòria de la gestió de la Junta de Govern en l'exercici precedent.
  
La Junta General haurà de reunir-se en sessió ordinària abans del 30 de novembre de cada any, per a procedir a l'aprovació del pressupost de l'exercici següent. Si en el transcurs de la citada Junta es proposa un augment de quotes o de càrregues econòmiques, este haurà de ser aprovat per la majoria absoluta dels col·legiats presents.
  
En ambdues sessions ordinàries s'inclourà, a més, la lectura i aprovació, si és procedent, de l'acta de la sessió anterior, així com els precs i preguntes.
  
Article 21. Sessions extraordinàries
  
La Junta General es reunirà amb caràcter extraordinari:
  
1. Per iniciativa de la Junta de Govern, quan ho considere necessari per al funcionament del Col·legi
  
2. A petició d'un nombre de col·legiats que, en tot cas, haurà de ser superior al 20% dels col·legiats en exercici. En este supòsit, la petició a la Junta de Govern haurà d'incloure les qüestions a tractar, que mai no podran suposar la modificació del pressupost aprovat en la corresponent junta ordinària.
  
Article 22. Règim de les votacions
  
La votació serà pública, a mà alçada, llevat que una majoria dels assistents sol·licite la votació secreta.
  
No obstant això, quan es tracte de la designació de membres de la Junta de Govern, el vot s'emetrà de forma secreta personalment o per correu certificat, en la forma establida en el present Estatut.
  
Capítol III
  
Article 23. Composició de la Junta de Govern
  
1. La Junta de Govern és l'òrgan democràticament elegit per a dur a terme la direcció executiva i la representació del Col·legi. La Junta de Govern està constituïda per un president, un vicepresident primer, un vicepresident segon, un secretari, un tresorer i tres vocals més, que alhora ho són del Col·legi.
  
Si el nombre de col·legiats en exercici supera els 300 en el moment de procedir-se a la convocatòria d'eleccions a la Junta de Govern, s'elegirà un vocal més per cada cent col·legiats en exercici, o fracció, sense que el nombre d'estos puga superar el nombre de nou.
  
2. Els membres de la Junta de Govern hauran de ser col·legiats en exercici.
  
3. El president haurà de tindre una antiguitat mínima en la condició de col·legiat en exercici de tres anys, i la resta de la Junta d'un, en el moment de convocar-se eleccions per a cobrir dits càrrecs, en un període de temps immediatament anterior a dita convocatòria
  
Article 24. Periodicitat de les eleccions
  
Els càrrecs de la Junta de Govern s'elegiran cada quatre anys mitjançant elecció, la qual haurà de celebrar-se obligatòriament dins del mes de novembre de l'any en què corresponga la seua elecció
  
Els candidats que hagen resultat elegits prendran possessió en sessió de Junta de Govern, que haurà de celebrar-se necessàriament abans del 10 de gener de l'any següent al de la seua elecció.
  
Article 25. De l'execució dels acords i llibres d'actes
  
1. Els acords de la Junta General i de la Junta de Govern seran immediatament executius, llevat que en haver sigut adoptats es motive un ajornament en un cas o un altre.
  
2. Els acords de la Junta de Govern es prendran per majoria simple de vots, i tindrà el president vot de qualitat.
  
3. En el Col·legi es portaran obligatòriament dos llibres d'actes on es transcriuran separadament els corresponents a la Junta General i a la Junta de Govern.
  
Dites actes hauran de ser firmades pel president i pel secretari, o qui haguera exercit les funcions d'estos en les sessions corresponents.
  
Els membres de la Junta de Govern seran responsables dels acords adoptats encara que no estigueren presents en la reunió en què s'adopte, excepte quan quede constància expressa del seu vot en contra, que en el supòsit d'absència haurà de manifestar-se en el termini de 15 dies després d'haver celebrat la corresponent Junta de Govern, amb esta finalitat es remetrà a tots els membres absents còpia de l'acta..
  
Article 26. Competències
  
Són competències de la Junta de Govern:
  
a) Acordar l'admissió de col·legiats amb subjecció al que establixen les lleis i els presents Estatuts.
  
b) Representar el Col·legi davant de les distintes administracions, entitats públiques o privades, així com en qualsevol classe d'actes i contractes que se celebren.
  
c) Contractar laboralment o mitjançant prestació de servicis el personal i professionals al servici del Col·legi.
  
d) Subscriure convenis de col·laboració amb qualsevol tipus d'administració, entitats públiques o privades, en compliment de les finalitats col·legials.
  
e) Organitzar, dirigir i inspeccionar la marxa del Col·legi, i aprovar les normatives internes necessàries per al funcionament dels servicis prestats per a la correcta execució d'estos Estatuts.
  
f) Proposar a la Junta General l'import dels ingressos col·legials i de les fiances, i decidir la meritació i forma de pagament de les quotes col·legials i de qualsevol altra obligació econòmica dels col·legiats, i adoptar les mesures necessàries per al compliment d'estes obligacions.
  
g) Elaborar el pressupost anual, executar-lo, i comptabilitzar cadascun dels pagaments o ingressos, d'acord amb la normativa comptable que siga d'aplicació.
  
h) Nomenar les persones que representen el Col·legi en el Consell Autonòmic de la Professió i en altres organitzacions professionals o administratives de qualsevol tipus.
  
i) Obrir o tancar comptes bancaris en nom del Col·legi, disposar o aplicar fons, depositar o retirar valors, prestar avals i alçar-los en favor del Col·legi, i realitzar quantes operacions bancàries, mercantils o civils considere oportunes.
  
j) Defensar els interessos del Col·legi i de la professió en judici i fora d'ell, i atorgar poders per a plets en favor d'advocats i procuradors.
  
k) Exercitar la potestat sancionadora respecte dels membres del Col·legi.
  
l) Evacuar consultes i elaborar informes o dictàmens, a petició de tercers interessats, de l'administració pública, del poder judicial, o a iniciativa pròpia.
  
ll) Vetlar pel desenvolupament formatiu i professional dels col·legiats.
  
m) Vetlar pel compliment de les disposicions legals i ètiques en les intervencions professionals dels seus membres, molt particularment pel respecte als drets de consumidors i usuaris, així com la normativa aplicable en matèria d'habitatges socials de qualsevol tipus, coadjuvant amb l'administració pública en la correcta execució de la política d'habitatge que en cada moment fixen els poders públics.
  
n) Donar a conèixer barems orientatius d'honoraris professionals i mantenir el respecte cap a la lliure competència, i adequar-los a la realitat social en cada moment.
  
nn) Col·laborar amb l'administració pública quan esta ho sol·licite i proposar a esta totes les iniciatives que considere d'interés general en matèria d'habitatge i urbanisme, o d'interés particular per al desenvolupament professional dels col·legiats.
  
o) Aprovar el reglament de funcionament propi i el dels servicis del Col·legi.
  
p) Acordar la baixa col·legial per impagaments de quotes o altres motius, fixats en els presents Estatuts.
  
q) Quantes altres funcions haja de desenvolupar el Col·legi i no corresponguen a la Junta General.
  
Article 27. Sessions
  
La Junta de Govern es reunirà totes les vegades que siga convocada pel president, a iniciativa pròpia o a petició d'un terç, almenys, dels seus components. En tot cas es reunirà com a mínim sis vegades a l'any.
  
La convocatòria es formularà amb una antelació no inferior a cinc dies, llevat que per circumstàncies d'extremada urgència, degudament raonades, haja de procedir-se a la seua celebració amb almenys 48 hores d'antelació. En la convocatòria s'expressarà l'orde del dia, sense que puguen prendre's acords sobre matèries no incloses en este.
  
La Junta de Govern quedarà vàlidament constituïda quan es troben presents la majoria dels seus membres, i en cas de ser nombre parell, la meitat més un d'ells.
  
El secretari estendrà acta de les sessions, la qual haurà de ser aprovada per la Junta de Govern com a primer punt de l'orde del dia de la següent convocatòria.
  
Els acords seran adoptats per majoria simple; en cas d'empat, el vot del president es computarà doble.
  
La Junta de Govern podrà invitar, en algun punt de les seues sessions i en qualitat d'assessors sense vot, persones l'assistència de les quals es considere convenient.
  
Article 28. Baixes
  
Es causa baixa en la Junta de Govern:
  
a) Pel compliment del període per al qual va ser elegit.
  
b) Per mort.
  
c) Per la pèrdua de condició de col·legiat en exercici.
  
d) Per inhabilitació.
  
e) Per la no-assistència, sense causa justificada, a tres juntes consecutives, i cinc alternes, en el transcurs de dos anys.
  
f) Qualsevol altra establida en els presents Estatuts.
  
Article 29
  
Per a una millor organització del treball de la Junta de Govern, els membres d'esta podran formar comissions de treball sobre diverses matèries.
  
Capítol IV
  
Article 30. Atribucions del president
  
1. Correspon al president la més alta representació del Col·legi dins i fora d'este, així com l'impuls i supervisió de tots els assumptes que afecten la vida col·legial.
  
2. En particular són funcions del president:
  
a) Representar el Col·legi davant de l'administració Pública, davant d'altres organismes professionals o de qualsevol tipus, i davant de l'opinió pública.
  
b) Representar el Col·legi en judici o en qualsevol procediment administratiu.
  
c) Firmar, en nom del Col·legi, quants contractes públics o privats obliguen a este.
  
d) Executar o fer executar els acords adoptats per la Junta de Govern i la Junta General.
  
e) Presidir les juntes generals i les reunions de la Junta de Govern.
  
Article 31. Atribucions dels vicepresidents
  
1. Correspon al vicepresident primer substituir el president en totes les seues funcions, en cas d'absència, malaltia o dimissió d'este. En este últim supòsit, haurà de promoure el procés electoral per a l'elecció de la nova Junta de Govern.
  
2. Correspon al vicepresident segon realitzar totes les funcions que són pròpies del vicepresident primer, en cas d'absència, malaltia o dimissió d'este.
  
Article 32. Atribucions del secretari:
  
Correspon al secretari
  
a) Actuar com a secretari en les reunions de la Junta General i de la Junta de Govern, estendre acta del que s'hi delibere i decidisca, i emetre certificats dels acords adoptats.
  
b) Comunicar als col·legiats els acords que siguen adoptats pels òrgans col·legials.
  
c) Emetre certificats sobre els documents i circumstàncies que consten en la secretaria i arxius col·legials.
  
En cas d'absència, malaltia o dimissió del secretari, realitzarà les seues funcions el vocal de major antiguitat com a col·legiat en exercici, que no tinga un altre càrrec en la Junta Directiva del Col·legi, i caldrà, en cas de dimissió, cessament, o mort del secretari, nomenar-se un altre en la Junta Directiva immediatament posterior a la que es faça efectiva o es tinga constància, d'alguna de les anteriors circumstàncies.
  
Article 33. Atribucions del tresorer
  
a) Custodiar els fons econòmics del Col·legi.
  
b) Expedir justificants de cobrament.
  
c) Proveir al cobrament de les quotes i de les altres obligacions econòmiques dels membres del Col·legi i instar el cobrament de les quantitats que han de percebre's de tercers.
  
d) Organitzar i assegurar la tenidoria de la comptabilitat del Col·legi.
  
e) Supervisar els ingressos i pagaments que realitze el Col·legi, i assegurar un mesurament ordenat d'estos.
  
Article 34. Atribucions dels vocals
  
Els vocals que no tinguen algun dels càrrecs específicament esmentats en la Junta de Govern, coadjuvaran al bon funcionament d'esta i prestaran la seua assistència en totes les activitats que calguen per al bon desenvolupament de la Junta de Govern i l'acompliment de les finalitats col·legials.
  
Capítol V
  
Article 35. Eleccions de la Junta de Govern
  
La convocatòria d'eleccions ordinàries i extraordinàries es farà, almenys, amb quaranta dies d'antelació a la data en què haja de desenvolupar-se esta, s'hi especificaran totes les normes que siguen útils per al bon desenvolupament de l'elecció i contindrà un detallat calendari de tot el procés electoral, així com informació del certificat que el secretari haurà d'emetre el dia de la convocatòria d'eleccions, que incloga els col·legiats en exercici donats d'alta.
  
Article 36. Membres electors, elegibles i tipus d'elecció
  
Tots els col·legiats que, en el dia de la convocatòria electoral, no es troben sancionats amb suspensió dels seus drets col·legials, i al corrent del pagament de rebuts, tenen dret a actuar com a electors.
  
Podran ser elegits tots aquells col·legiats en exercici que en el moment de presentar la seua candidatura no es troben sancionats per acord ferm dels òrgans de direcció del Col·legi, del Consell General o autonòmic de la professió, i complisquen els requisits establits per a això.
  
Els membres de la Junta de Govern seran elegits per tots els col·legiats a través de sufragi universal lliure, directe i secret, i els col·legiats en exercici tindran dos vots, i els no en exercici, un vot. No s'admet la delegació de vot.
  
Article 37. Convocatòria d'eleccions
  
1.La Junta de Govern acordarà obligatòriament la convocatòria d'eleccions en els següents casos:
  
a) Dins de l'any en què corresponga la seua renovació, en el termini legal previst.
  
b) Quan hagen mort, dimitit, cessat o deixat de ser membres per una altra causa un nombre de membres, a excepció del president, que supose més de la meitat dels elegits en l'última elecció, i els seus càrrecs no hagen pogut ser coberts en la forma reglamentàriament establida en el moment de donar-se tal circumstància.
  
c) Quan haja mort, dimitit, cessat o deixat de ser president per qualsevol causa, l'elegit en les últimes eleccions, sempre que no ens trobem en l'últim any de mandat; en este cas, serà president en funcions el vicepresident primer, i si és procedent, el vicepresident segon.
  
2. En el supòsit b) de l'apartat anterior, encara que el president no es trobe en alguna de les circumstàncies allí fixades, també es produirà nova elecció d'este.
  
3. En el supòsit de les lletres b) i c), el temps pel qual s'elegirà nova Junta de Govern serà el mateix que el contemplat en l'article 51 per a la moció de censura; la celebració d'eleccions haurà d'acordar-se en el termini d'un mes, des que es produïx el fet que les motiva.
  
Article 38. Acord de convocatòria d'eleccions
  
L'acord de convocatòria d'eleccions es comunicarà individualment a tots els col·legiats, i es publicarà en un diari de gran difusió de la província de València.
  
Article 39. Formació i composició de la mesa electoral
  
1. Immediatament després de l'adopció d'acord de convocatòria d'eleccions, es durà a terme la constitució de la mesa electoral.
  
2. La mesa electoral es compondrà de cinc membres i podran ser elegits altres tants suplents.
  
Formaran la mesa electoral els tres membres col·legiats en exercici de més antiguitat, i els dos membres col·legiats en exercici de menor antiguitat.
  
El col·legiat més antic exercirà de president, i el de menor antiguitat, de secretari.
  
3. La mesa electoral és el màxim òrgan decisori sobre el procediment electoral, i decidirà sobre les reclamacions, peticions i escrits que amb ocasió del procés electoral es presenten.
  
Les seues decisions podran ser recorregudes davant la via contenciosa administrativa.
  
4. Els membres de la mesa electoral hauran de prendre possessió dels seus càrrecs en un termini no superior a set dies des que la Junta de Govern haja acordat la celebració d'eleccions.
  
Article 40
  
La presentació de candidatures a la Junta de Govern es farà a la Secretaria del Col·legi en dos exemplars, i en quedarà un a la seu del Col·legi i l'altre es tornarà segellat a qui la presente.
  
En les candidatures s'expressarà si es concorre al càrrec de president o vocal.
  
El termini per a la presentació de candidatures serà de quinze dies, des que es procedisca a la publicació de l'anunci en premsa.
  
Article 41. Modalitat de candidatures
  
Podran presentar-se candidats de forma separada, al càrrec de president, i al de vocal de la Junta de Govern.
  
Qui se presente al càrrec de president no podrà presentar candidatura al càrrec de vocal.
  
Es portaran a terme dues eleccions distintes per a cobrir el càrrec de president, i els corresponents vocals, en el número que resulte del certificat que emeta el secretari del Col·legi, en atenció al nombre de col·legiats en exercici que hi haja en el moment de convocar-se les eleccions.
  
Les llistes seran obertes, si bé una vegada proclamades les candidatures podran realitzar acords distintes candidatures per a la seua presentació conjunta, en el cas de no haver comunicat esta circumstància a la mesa electoral en el moment de presentació de candidatures.
  
Article 42. Proclamació de candidatures
  
1. L'endemà hàbil que finalitze el termini de presentació de candidatures, la mesa electoral proclamarà les candidatures presentades, o acordarà motivadament la inadmissió d'alguna d'estes.
  
2. Les candidatures admeses, i les rebutjades, amb expressió dels motius del rebuig, es publicaran en el tauler d'anuncis del Col·legi i s'indicarà l'orde de la seua presentació.
  
Després de dita publicació, s'obrirà un termini de tres dies hàbils per a la presentació d'al·legacions contra l'acte de proclamació provisional de candidatures.
  
3. Conclòs el termini d'impugnació, la mesa electoral disposarà de tres dies hàbils per a resoldre les al·legacions presentades i proclamar les candidatures acceptades
  
4. La decisió de la mesa electoral respecte a la definitiva proclamació de candidatures podrà ser recorreguda en via contenciosa administrativa, però la interposició del recurs no suspendrà el procés electoral
  
5. Als efectes previstos en este article, no es considerarà hàbil el dissabte.
  
Article 43
  
La mesa electoral comunicarà individualment a tots els col·legiats les candidatures proclamades i adjuntarà una papereta en blanc i sobre per a la votació; es procurarà que siguen de distint color per als col·legiats en exercici i no en exercici, i es recordarà la data de celebració de les eleccions.
  
Article 44
  
El període de campanya electoral s'iniciarà el dia següent hàbil de la proclamació definitiva de candidatures i no podrà tindre una duració inferior a 10 dies ni superior a 15, sense que es compute el dia de les eleccions.
  
Article 45. La papereta
  
1. La papereta lliurada pel Col·legi per a l'exercici del dret de vot estarà en blanc, i haurà d'indicar únicament els càrrecs de president i vocals, en el número de la seua elecció, de forma que els col·legiats reompliran dita papereta en tot o part d'esta
  
2. La papereta tindrà el format fixat prèviament per la Junta de Govern, i serà de color distint per als col·legiats en exercici i no en exercici.
  
3. Les candidatures podran lliurar paperetes amb idèntica dimensió a les distribuïdes pel Col·legi, i amb els noms impresos.
  
Article 46. Procés de votació
  
1. El dia fixat per a la votació es reunirà la Mesa Electoral a les 9,00 hores per a preparar les urnes, verificar les paperetes de votació i realitzar les activitats necessàries perquè esta es duga a terme amb normalitat.
  
2. La votació s'iniciarà a la 10'00 hores i es durà a terme de forma ininterrompuda fins a les 19 hores. Es realitzarà a la seu col·legial.
  
En tot moment hauran d'estar presents, almenys, tres membres de la mesa electoral, i podran romandre en el seu lloc, quan la seua presència no siga possible, els elegits substituts.
  
3. La votació es portarà a terme en dues urnes, una per als col·legiats en exercici, i una altra, per als no en exercici.
  
Els votants s'acostaran a les urnes i s'identificaran amb el seu document nacional d'identitat, passaport, o acreditació oficial equivalent, i lliuraran el sobre que conté la papereta al president de la mesa, el qual la introduirà en l'urna, prèvia comprovació de la inclusió del votant en el llistat d'electors.
  
4. Estarà prevista l'existència d'un lloc on, preservant la privacitat de cada votant, este puga portar a terme la seua elecció de forma reservada, i reomplir, si és procedent, la papereta corresponent.
  
5. a) L'exercici de vot podrà dur-se a terme mitjançant el correu. En este cas, el Col·legi habilitarà els mitjans necessaris per a preservar el secret de l'elecció, i facilitar a tots els col·legiats que ho sol·liciten este sistema de vot.
  
b) Per a exercir el dret de vot per correu, el Col·legi facilitarà a tots els col·legiats que ho sol·liciten :
  
- Un sobre on depositar la papereta.
  
- Un sobre en el qual es trametrà el vot pel Col·legi.
  
- Un certificat que s'haurà d'introduir juntament amb el sobre que conté la papereta en el sobre de tramesa de vot, i en el qual es farà constar que la papereta adjunta és remesa pel col·legiat corresponent, el qual haurà de firmar el citat escrit.
  
c) Es comptabilitzaran els vots tramesos per correu i rebuts en el Col·legi abans de les 14 hores del dia de les eleccions.
  
Perquè es considere vàlid el vot per correu haurà de rebre's en el sobre facilitat pel Col·legi, i este haurà de contindre el sobre amb la papereta, el certificat expedit pel secretari, i firmat igualment pel col·legiat votant. La mancança d'algun d'estos requisits invalidarà el vot emés.
  
Els vots per correu s'introduiran en l'urna en últim lloc, una vegada s'haja constatat que complixen tots els requisits establits per a això.
  
En l'acta corresponent s'indicarà com a incidència especial l'existència dels vots per correu no introduïts en l'urna per no complir els requisits legals, sense que se cite el votant.
  
Article 47. Nul·litat de vot
  
1. Seran nul·les les paperetes que tinguen algun tipus de ratllada o continguen més d'un nom a president o més vocals que places elegibles.
  
2. Podran presentar-se paperetes en blanc.
  
3. Per al cas que s'inserisca més d'una vegada un nom per al càrrec de vocal, s'entendrà posat només una vegada.
  
Article 48. Interventors
  
1. Els candidats podran fer-se representar per interventors durant la votació. Els interventors hauran de ser col·legiats, i inclús un mateix candidat podrà fer-se representar per diversos interventors successivament.
  
2. Els candidats lliuraran al president de la mesa electoral, abans de l'inici de la votació, la llista dels col·legiats que el representaran en qualitat d'interventors.
  
3. En cap moment no podrà estar present en la votació més d'un interventor per candidatura individual o conjunta.
  
Article 49. Escrutini
  
1. Acabada la votació, el president de la mesa electoral obrirà les urnes i procedirà al còmput dels vots.
  
2. A l'acabament de l'escrutini, el president de la mesa electoral proclamarà els membres de la nova Junta de Govern.
  
Serà president el qui haguera obtingut més vots dels presentats per a dit càrrec. En el cas d'empat, serà proclamat candidat el de major antiguitat com a col·legiat en exercici, en el termini immediatament anterior al dia de celebració de les eleccions.
  
Seran vocals els candidats que hagen obtingut més vots d'entre els presentats, i, en cas d'empat, el de major antiguitat com a col·legiat en exercici, en el termini immediatament anterior al dia de celebració de les eleccions.
  
Article 50. Reclamacions
  
Una vegada publicats els resultats de la votació, s'obrirà un termini de cinc dies naturals per a la presentació de possibles reclamacions, transcorregut el qual, o resoltes les reclamacions hagudes, es procedirà a la publicació dels resultats definitius de l'elecció.
  
Capítol VI
  
Article 51. Moció de censura
  
1. Una vegada transcorregut un any des de la presa de possessió de la Junta de Govern, podrà celebrar-se Junta General Extraordinària, a petició d'un 25% dels col·legiats en exercici, amb un únic punt de l'orde del dia que contemple la censura a la Junta de Govern en ple.
  
Si en la citada Junta General Extraordinària es vota a favor de la censura de la Junta de Govern, per una majoria absoluta dels assistents, que representen el 25% dels col·legiats en exercici, esta tindrà l'obligació de convocar eleccions en el termini màxim d'un mes, comptador des de la celebració de la Junta General Extraordinària per a tal motiu.
  
2. El mandat del president i la resta de la Junta de Govern elegits en dites eleccions durarà, des de del dia u del mes següent al dia de les eleccions, en el qual prendran possessió dels respectius càrrecs els elegits, fins a completar el termini del mandat pendent de conclusió en el moment de celebrar-se les eleccions.
  
Capítol VII
  
Article 52. Elecció de càrrecs dins de la Junta de Govern
  
En la primera reunió de la nova Junta Directiva seran elegits pels seus membres, i entre els vocals elegits, els càrrecs de vicepresident primer, vicepresident segon, secretari i tresorer, així com els vocals que substituiran a estos en cas d'impossibilitat d'exercir els seus càrrecs.
  
Article 53. Vacants en la Junta de Govern
  
Si durant el període per al qual van ser elegits algun dels vocals cessaren en els seus càrrecs, es procedirà al nomenament de vocal en la persona que, havent-se presentat per a tal en les últimes eleccions, haguera obtingut un nombre més gran de vots, sense que foren suficients per a aconseguir el càrrec de vocal en aquelles eleccions; llevat que tal vacant es produïsca en l'últim any de mandat.
  
En tot cas, l'elecció per a cobrir la vacant tindrà efectes exclusivament pel període de temps que reste per a l'elecció de nova Junta de Govern completa.
  
Títol IV
  
Règim econòmic del col·legi
  
Capítol I
  
Article 54. Recursos col·legials
  
El Col·legi Oficial d'Agents de la Propietat Immobiliària de València tindrà plena capacitat jurídica en l'àmbit econòmic patrimonial. Haurà de comptar amb recursos propis per a atendre les seues finalitats, i tots els col·legiats estaran obligats a atendre el seu sosteniment en la forma reglamentària.
  
Els recursos del Col·legi són:
  
a) Quotes de col·legiació.
  
b) Quotes ordinàries.
  
c) Quotes extraordinàries.
  
d) Visats.
  
e) Càrrecs per servicis individualment prestats a algun col·legiat.
  
f) Ingressos derivats de convenis de col·laboració.
  
g) Subvencions.
  
h) Herències, llegats i liberalitats.
  
i) Ingressos financers.
  
j) Els procedents del patrimoni col·legial i de les publicacions.
  
k) Altres que puguen ser aprovats en la Junta General.
  
La recaptació dels recursos econòmics és competència de la Junta de Govern
  
Capítol II
  
Article 55
  
El pressupost general del Col·legi serà elaborat per la Junta de Govern, d'acord amb els principis d'eficàcia, equitat i economia, i inclourà la totalitat d'ingressos i despeses previstes, i s'elaborarà per a l'any natural.
  
En tant no siga aprovat el nou pressupost, queda prorrogat el de l'any anterior, a raó d'1/12 part cada mes.
  
Article 56
  
Les despeses del Col·legi seran les exclusivament pressupostades, sense que puga efectuar-se cap pagament no previst, excepte per raons d'urgència justificada i degudament raonada en l'acord corresponent de Junta de Govern.
  
Article 57
  
La Junta de Govern decidirà sobre la forma de pagament de les quotes ordinàries, data de meritació i la resta de circumstàncies, llevat de pronunciament exprés de la Junta General en l'assemblea d'aprovació de pressuposts.
  
Una vegada aprovats els pressuposts, no podrà convocar-se nova Junta General per a la seua modificació, llevat que per raons d'urgència siga convocada Junta General Extraordinària, la qual, en el cas d'aprovar nous ingressos, haurà de pronunciar-se obligatòriament sobre la seua destinació.
  
Article 58. Herències, llegats i liberalitats
  
La Junta Directiva està facultada per a l'acceptació d'herències, llegats o altres liberalitats, si bé es requerirà informe previ, que haurà de constar en l'acta corresponent de l'assessor jurídic del Col·legi.
  
Article 59
  
La Junta de Govern proposarà a la Junta General l'import i forma de pagament de la fiança que serà depositada pels col·legiats amb caràcter previ a la seua col·legiació.
  
La fiança haurà de ser reintegrada al col·legiat en el moment de la seua baixa col·legial, o en el percentatge que corresponga, en el cas de passar a la situació de « no en exercici».
  
La fiança podrà ser utilitzada per a compensar les quantitats que el col·legiat dega al Col·legi, ja siga per una baixa sol·licitada pel col·legiat o després del corresponent expedient per impagament de quotes.
  
Article 60
  
Una vegada causada la baixa del col·legiat amb quotes impagades, si l'import de la fiança no és suficient, podrà ser acordat per la Junta de Govern interposar accions de reclamació contra el deutor, per a rescabalar-se del deute.
  
Article 61
  
El patrimoni del Col·legi no és exigible pels col·legiats de forma individual, excepte el que resulte en cas de liquidació per dissolució; en este cas, només podran percebre quantitats producte d'aquella els col·legiats en el moment de l'acord de dissolució, en forma proporcional a les quotes pagades en els cinc últims anys naturals de col·legiació.
  
Article 62
  
L'exercici econòmic serà sempre referit a l'any natural, amb independència dels possibles canvis en la Junta de Govern del Col·legi.
  
El Col·legi portarà a terme una comptabilitat adequada en contingut i forma, ajustada al Pla General Comptable i a les necessitats del Col·legi, amb la documentació de llibres comptables, necessària en tot moment segons la legislació vigent.
  
Els llibres comptables hauran de conservar-se un mínim de deu anys, i no podran ser destruïts aquells que continguen dades significatives per al coneixement de la vida i història col·legial.
  
Article 63
  
Es portarà a la Secretaria un llibre de col·legiats, i un altre de registre d'entrada i eixida de documents.
  
Títol V
  
De la dissolució i liquidació del col·legi
  
Article 64
  
L'acord de dissolució del Col·legi haurà de ser adoptat necessàriament per la Junta General, expressament convocada de forma extraordinària amb dit punt de l'orde del dia en exclusiva, per majoria de dos terços dels assistents que hauran de suposar, almenys, la meitat dels col·legiats en exercici.
  
Article 65. Liquidació dels béns
  
En cas de dissolució del Col·legi, la Junta de Govern actuarà com a comissió liquidadora i sotmetrà a la Junta General la proposta de destinació dels béns sobrants, una vegada satisfetes les obligacions pendents.
  
Article 66
  
Durant la seua liquidació, el Col·legi conservarà la personalitat jurídica i seguirà amb el seu funcionament fins al moment de l'acord de distribució de béns i execució d'este.
  
Amb el repartiment dels havers, el Col·legi quedarà extingit, i perdrà la personalitat jurídica.
  
Article 67
  
En qualsevol moment abans del repartiment dels havers socials, podrà acordar-se en Junta General, convocada per la Junta de Govern per pròpia iniciativa, o després de sol·licitud motivada d'almenys un cinc per cent de col·legiats en exercici, revocar la decisió de dissolució, mitjançant acord que haurà d'adoptar-se amb les mateixes majories que el de dissolució.
  
Títol VI
  
Règim sancionador
  
Capítol I
  
Article 68. Tipus d'infracció
  
Les infraccions col·legials poden ser lleus, greus, i molt greus.
  
Les infraccions que realitze el personal al servici d'un col·legiat, respecte a l'activitat de mediació, es consideraran, als efectes col·legials, com a realitzades pel mateix col·legiat.
  
Article 69. Infraccions molt greus
  
Són infraccions molt greus:
  
a) L'incompliment dels deures professionals, quan resulte perjudici greu per als quals sol·liciten o concerten l'actuació del col·legiat.
  
b) La vulneració del secret professional.
  
c) L'exercici de la professió estant sotmés en causa d'inhabilitació professional, en causa d'incompatibilitat, o en prohibició de qualsevol tipus.
  
d) La comesa de delictes dolosos, en qualsevol grau de participació, amb ocasió de l'activitat professional.
  
e) La comesa, d'almenys, dues infraccions greus en el termini de dos anys. S'exceptua d'este tipus el fet que les infraccions greus ho siguen per comesa de cinc infraccions lleus en el termini de dos anys
  
f) Violar el secret de la correspondència o el contingut de documents reservats a la Junta de Govern.
  
g) Cedir a tercers la qualitat de col·legiat, mitjançant contraprestació o sense esta, perquè dits tercers intervinguen en la mediació immobiliària sota l'aparença de la qualitat d'agent de la propietat immobiliària i membre del Col·legi. S'entendrà comés este tipus quan el col·legiat no desenvolupe la gestió i supervisió de la seua agència.
  
h) L'impagament de les càrregues econòmiques imposades a un col·legiat.
  
Article 70. Infraccions greus
  
a) L'incompliment dels deures col·legials quan resulte perjudici a tercer o menyscapte en la consideració pública de la professió.
  
b) L'incompliment del deure d'assegurança.
  
c) Negar-se a portar a terme les tasques encomanades en condició de col·legiat, pel mateix Col·legi o l'administració, en cas de catàstrofe o calamitat.
  
d) L'ofensa greu a la dignitat d'altres col·legiats, als òrgans col·legials, als seus membres, així com al personal al servici del Col·legi.
  
e) L'agressió a altres col·legiats, personal del Col·legi o tercers, amb ocasió de l'exercici de la professió.
  
f) Els actes constitutius de competència deslleial.
  
g) La comesa de cinc o més faltes lleus, en el termini de dos anys.
  
Article 71. Infraccions lleus
  
a) No observar les normes establides per al bon orde i desenvolupament del Col·legi.
  
b) L'incompliment de qualsevol deure com a col·legiat, sempre que no constituïsca infracció greu o molt greu.
  
Article 72. Sancions
  
1. Al col·legiat que cometa una falta molt greu, se li imposarà una sanció d'inhabilitació com a col·legiat pel temps d'un any a tres anys, així com una multa de 3.000 a 15.000 euros
  
Si l'infractor és membre de la Junta de Govern se li podrà imposar, a més, el cessament en el seu càrrec fins al temps que reste per a cobrir aquell pel qual va ser elegit, així com la prohibició de presentar-se novament a qualsevol elecció per un període de sis mesos a dos anys, comptadors des del moment en què haguera cessat en el càrrec per compliment del termini per al qual va ser elegit.
  
2. El col·legiat que cometa una sanció tipificada com a greu podrà ser sancionat amb inhabilitació com a col·legiat pel període d'un mes a un any, i multa de 1.000 a 2.999 euros.
  
Si l'infractor és membre de la Junta de Govern, a més podrà ser suspés de dita condició per temps d'un mes a un any.
  
3. El col·legiat que cometa una infracció qualificada com a lleu, podrà ser castigat amb multa de 100 a 999 euros, i també amb advertència.
  
4. Quan l'infractor haguera obtingut benefici econòmic a conseqüència de la infracció, la multa s'incrementarà en la quantitat de dit benefici econòmic, amb un mínim de 500 euros.
  
5. Les sancions es graduaran en funció de les circumstàncies concurrents al cas, la seua intencionalitat dolosa, perjudici causat, i repercussió de la seua actuació en la imatge del Col·legi i la professió, i l'òrgan sancionador justificarà les raons per a la imposició de la sanció.
  
6. Les sancions anteriors s'entenen sense perjudici de les responsabilitats de qualsevol orde en què haguera pogut incórrer el sancionat.
  
Article 73. Inhabilitació
  
La sanció d'inhabilitació impedirà l'exercici de la professió d'agent de la propietat immobiliària durant el temps de la seua duració.
  
Capítol II
  
Article 74. Expedient sancionador
  
De seguida que la Junta de Govern tinga coneixement d'algun fet comés per algun col·legiat, que done lloc a expedient sancionador, acordarà en la corresponent sessió de la Junta de Govern l'obertura d'expedient sancionador, i nomenarà entre els seus membres un instructor i secretari de l'expedient.
  
Quan ho estime convenient, la Junta de Govern podrà acordar, prèviament a l'obertura d'expedient sancionador, dur a terme les diligències informatives que calguen per a constatar l'oportunitat o no de l'obertura de l'expedient sancionador.
  
Article 75
  
El procediment sancionador serà regit pels principis que inspiren la Llei 30/1992 i els seus reglaments de desenvolupament, i seran dites normes supletòries a les que ací es preveuen.
  
La Junta de Govern s'abstindrà d'iniciar procediment sancionador, o suspendrà la seua tramitació, si té coneixement de l'existència d'algun procediment judicial o administratiu adreçat a sancionar les mateixes conductes.
  
Si recau sentència judicial en ferm, els fets provats en aquella ho seran també per al procediment sancionador seguit contra un col·legiat o associat.
  
Article 76
  
Els acords de sanció de la Junta de Govern seran susceptibles de recurs potestatiu de reposició, i les parts podran interposar recurs contenciós administratiu, segons les normes reguladores de dita jurisdicció.
  
Article 77
  
Els acords de sanció seran executius, llevat que en el transcurs del recurs administratiu, o contenciós administratiu, s'acorde la seua suspensió.
  
En el cas que s'haja produït la interposició de recurs, la sanció serà executiva, llevat que se sol·licite la suspensió i així siga acordat per la Junta de Govern o pels òrgans de la jurisdicció competent.
  
Article 78. Prescripció dels fets
  
Les infraccions lleus prescriuen a l'any; les greus, als dos anys, i les molt greus, als tres anys.
  
El termini de prescripció començarà a comptar des que el fet s'haguera comés, i per al cas d'infraccions o fets continuats en el temps, des que va cessar dita activitat i s'haguera comés l'última manifestació d'esta.
  
En el cas que la Junta de Govern decidisca no obrir o suspendre un procediment sancionador, per estar l'assumpte pendent de resolució administrativa o judicial, els terminis de prescripció previstos anteriorment començaran a comptar des del dia en què haguera recaigut sentència o resolució administrativa en ferm.
  
Article 79. Prescripció de sancions
  
1. Les sancions imposades per infraccions molt greus prescriuen als tres anys; les imposades per greus, als dos anys, i les imposades per infraccions lleus, a l'any.
  
2. El termini de prescripció de la sanció començarà a comptar-se des de l'endemà a aquell en què siga executiu l'acord pel qual s'imposa la sanció.
  
3. Interromprà la prescripció la iniciació, amb notificació a l'interessat, del procediment d'execució de la sanció.
  
Capítol III
  
Article 80. Impagament de quotes i altres càrregues econòmiques
  
1. L'impagament de les càrregues econòmiques donarà lloc a la baixa col·legial i serà el procediment específic per a este cas el que s'indica tot seguit.
  
2. Al col·legiat es comunicarà l'obertura d'expedient sancionador, se l'advertirà de les seues conseqüències, i se l'indicarà el deute existent i conceptes.
  
Cas de no abonar en el termini d'un mes dit deute, s'acordarà la baixa automàtica per part de la Junta de Govern.
  
El col·legiat morós podrà, en el transcurs de dit mes, acreditar el pagament o l'error en algun dels conceptes reclamats, així com proposar un ajornament en el pagament o fraccionament d'este, el qual haurà de ser estudiat i acceptat si hi ha causa justificada greu per la Junta de Govern.
  
3. En cas d'al·legar el membre del Col·legi l'existència de justificació per a no procedir a la baixa, la Junta acceptarà o denegarà esta mitjançant resolució motivada, la qual serà susceptible de recurs contenciós administratiu.
  
DISPOSICIÓ ADDICIONAL
  
Seguint la tradició existent al Col·legi, Santa Teresa de Jesús serà la patrona del mateix.
  
DISPOSICIONS TRANSITÒRIES
  
Primera
  
Les disposicions relatives a l'elecció de membres de la Junta de Govern seran d'aplicació en el mateix any d'entrada en vigor dels presents Estatuts, i durà a terme, la Junta de Govern existent en eixe moment, totes les actuacions que calguen per a, en aplicació dels Estatuts, realitzar les corresponents eleccions a membres de la Junta de Govern en el mes de novembre de l'any en què els Estatuts entren en vigor.
  
Segona